 ते अनन्त धन-राशि दाजै च दित्ती।  रातीं सूर्यप्रभ नमीं लाड़ी महल्लिका दे मैह्‌लै च गै रेह्‌या।  सबेरा होने पर दानवपति अमील प्रह्‌लाद ते दूए दानवपतिएं गी आखन लगा—अज्ज तुसें आइयै मेरा घर पवित्तर करना।  अऊं अपनी पुत्तरी कलावती कुमार सूर्यप्रभ गी ब्याही देना चाह्‌नां।  सबनें दानवपतिएं अमील दे इस विचार गी सराहेआ।  सारे लोक मयासर ते सुर्यप्रभ दे कन्ने उस्सै बेल्लै दूए पताल लोकै गी गे।  उत्थें अमील नै अपनी धी कलावती दी ब्याह् सूर्यप्रभ कन्ने करी दित्ता।  सूर्यप्रभ नै ओ दिन उत्थें गै बताया।  दूऐ दिन दुरारोह असुरपति युवराज गी अपने पंजमें रसातल च लेई गेआ।  उत्थें जाइयै उसनै अपनी पुत्तरी कुमुदावती सूर्यप्रभ गी ब्याही दित्ती।  दूऐ दिन असुरराज तंतुकछ सूर्यप्रभ गी सरबंधिएं समेत सतमें पताल अपने घर लेई गेआ।  उत्थें उसनै अपनी मनोवती धी युवराज गी ब्याही दित्ती।  इस्सै चाल्ली असुरपति सुदाम ने अपनी पुत्तरी सुभद्रा, दैत्यपति बलि ने अपनी पुत्तरी सुंदरी, मयासूर ने अपनी पुत्तरी सूमाया गी विधिपूर्वक युवराज सूर्यप्रभ कन्ने ब्याही दित्तियां।  अपने विद्याबल कन्ने नेक शरीर धारण करियै सूर्यप्रभ रातीं हर रानी कोल बक्ख-बक्ख रौंह्‌दा हा।  पर महल्लिका कन्ने उदा खास प्रेम हा।  इक दिन रातीं महल्लिका दे मैह्‌ल च सहवास करदे उसनै उसी पुच्छेआ—प्यारी !  उस राती तुंदै कन्ने दो स्हेलड़ियां आइयां हियां ते हून ओ कुत्थें न।  फी कदें लब्बियां नेईं।  महल्लिका बोली—युवरादज जी !  तुसें खूब मिगी उंदा सिमरन कराय़ा ऐ।  ओ मेरी स्हेलियां दो नेईं बारां न, उनेंगी मेरा चाचा सुर्गलोका दा हरियै ल्याया हा।  इंदे च केईं मुनि-कन्यां ते केईं गंधर्व-कन्यां न।  ए सब अपसराएं दियां कन्यां होने करी दिब्ब कन्यां न।  में पैह्‌लें अपने पिता जी गी आखेआ हा जे ओ मेरियां सारियां स्हेलियां तुसेंगी ब्याही देन पर ओ आखन लगे—अऊं अपने भ्रा दी सलाह् बगैंर ए कम्म नेईं करी सकदा। 